ایندیکی اوشاق اویونلارینی بیلمیرم(آزی 25 ایلدی اوشاقلیغیمدان کئچیر)، دوننکی اوشاق اویونلاری، اویون اولاراق بئینیمیزه یازیلیب. بئینیمیزه یازیلانلار، بو آسانلیقدا سیلینمزلر. اوشاقلیقدا اوینادیغیم اویونلاردان یادیمدا قالانلارین یبیر نئچهسینی آشاغیدا سیرالاییرام. اوشاقلیقدا اوینادیغیمیز اویونلار بیزی بو گونه حاضیلادیقلاری گؤرونور، بیرلیکده باخاق:
گیزلنپاچ(گیزلن پانچ)؛ بیر نفر بیر یئرده(ابه) گؤزلرینی یومور باشقالاری قاچیب گیزلهنیرلر. گؤزلرینی یومان، اونلارین هاردا گیزلندیکلرینی آیارلاییب، آدلاریلار سسلهییب، ابهنین شوبهلهمهلیدی. بو اویوندا اولانلار آییق اولمالیدیلار، اولماسایدیلار هر دؤنه اونلار گؤزلرینی یوممالی اولاجاق ایدیلار. بو گون بیزلر گؤزلریمیزی یومساق دا، یان-یؤورهمیزده اولانلارین هاردا گیزلندیکلرینی اؤیرنمهلیییک، یوخسا هر واقت گؤزو یومولو قالیب، باشقالارینی آختارمالی اولاجاییق.
ابه قولا؛ بیر آنا ابه قازیلیب، سونرا بالا ابهلر قازیلیب، هره بیرینی یییهلهنیب، بیر نفر ایسه بیر قولا الینده اوزاقدا دوروب، اوردان اولان ابهلردن بیرینی قازانماق اوچون، چابالامالی دیر. ابهلرین یییهلری قولاچینی اوزاقلاشدیرمالیدیرلار، یوخسا نه قدر یاخینلاشسا بیر ابهنی قازانماق ایمکانی چوخ اولاجاق. اوندا ابهسینی الدن وئرن کیمسه بیر عؤمور ابه دالیسیجا قاچمالی دیر.
بو گون ابهلر بیزیم ائویمیز، کندیمیز، یوردوموز، یییهلندیییمیز هر بیر نه دیر. الدن وئردیییمیز زامان، بیر داها قایتارماغیمیز چوخ چتین اولاجاق دیر. اوشاقلیقدا نئجه یییهلنمهییمیزی اوینامیشیق، ایندی ایسه اوینادیقلاریمیزی یاشاییریق.
آنا منی قوردا وئرمه؛ بو اویوندا بیری آنا اولوب، اؤنده دوروب، باشقالاری بالا اولوب، آنانین دالینا دوزولورلر. آنا ایله اوز-اوزه بیر قورد دایانیر. قورد اویان-بویانا کئچیب، اوشاقلاردان بیرینی سیرادان چیخارتماغا چالیشار. آنا اوشاقلاری قورومالی دیر، هر اوشاقدا آنانی نظرده آلمالی دیر. آنادان اوزاق دوشدوکده، یا دا آنانین نئجه داورانماغین گؤرمهدیکده سورودن آیریلیب، قوردا یئم اولا بیلر. بو گون آنامیزی تاپیب، اونون دالیسیندا دالدالانیب، نه ایش گؤردویون گؤرمهلیییک. یوخسا سورودن آیری دوشدوکده قورد-قوشلارا یئم اولا بیلهریک.
قئییش قویدو(قایینج قاپدی)؛ بیر جیزیق چکیلیب، بیرلری جیزیغین ائشییینده، باشقالاری جیزیغین ایچینده اولورلار. جیزیغین ایچینده اولانلار قایینجلاری یئره سریب، بیر باشینی جیزیغا(توققاسینی) طرف قویوب، اؤزلری اونو قورویورلار. قایینج ائشدهکیلرین اللهرینه کئچمهمهلی دیر، یوخسا ایچهریده اولانلاری یاندیریب یاخارلار. بو اویوندا وارلیقلاریمیزدان یییهلنمهیی اؤیرنیردیک. وارلیقلاریمیزی یییهلنمهسک، اؤزوموزدن آلیب، اؤزوموزو وورارلار.
بونلارا تای اویونلاری ایستهدیییمیز قدر سایا بیلهریک. اوشاقلیقدا اویون اولسالار دا، بو گون گئرچکلر دیرلر. اوشاق اویونو باخدیغیمیز اویونلار دئمک بؤیوکلویوموزه حاضیرلیقلاریمیشلار. آنجاق بیز اونلارا اویون باخمیشیق، قایینجلار جانیمیزا اوتوروب، قولا دالیسیجا قاچیب، اولانلاری گؤرمویوب، چرلهدیییمیز زامانلار، تزه باشا دوشوروک آی بالام، اویون دئییلمیشلر. گئرچک ایدیلر!!!!
azb_Arab azb_Arab azb_Arab azb_Arab azb_Arab azb_Arab azb_Arab